b'\n_START_ARTICLE_\nMirjana Markovi\xc4\x87\n_START_SECTION_\nBakgrunn\n_START_PARAGRAPH_\nMirjana Markovi\xc4\x87s mor, Vera Miletic, var medlem av Josip Broz Titos partisaner under andre verdenskrig og kan ha blitt henrettet mistenkt for \xc3\xa5 ha gitt opplysninger til den tyske okkupasjonsmakten. En annen versjon av historien er at Miletic ble lurt av lokale fascister. Omstendighetene omkring morens d\xc3\xb8d er uklare og dokumenter om saken forsvant da Milo\xc5\xa1evi\xc4\x87 kom til makten._NEWLINE_Milomir Markovi\xc4\x87, hennes far, ville ikke vedkjenne seg datteren f\xc3\xb8r hun var 15 \xc3\xa5r._NEWLINE_Markovi\xc4\x87 ble oppfostret av en tante som var Titos elskerinne og lille Mirjana ble s\xc3\xa5 vel tatt h\xc3\xa5nd om at hun ble antatt \xc3\xa5 v\xc3\xa6re Titos egen datter._NEWLINE_Markovic og Milo\xc5\xa1evi\xc4\x87 m\xc3\xb8ttes som ten\xc3\xa5ringer i Po\xc5\xbearevac under et arrangement av de militante ungkommunistene, og de to var et par siden. Markovi\xc4\x87 var en sv\xc3\xa6rt ambisi\xc3\xb8s og dyktig student, mens Milo\xc5\xa1evi\xc4\x87 var treg. Hun var professor i marxistisk sosiologi ved universitetet i Beograd. Markovic og Milo\xc5\xa1evi\xc4\x87 giftet seg i 1965.\n_START_SECTION_\nPolitisk virke\n_START_PARAGRAPH_\nMarkovi\xc4\x87 var en s\xc3\xa5 n\xc3\xa6r politiske st\xc3\xb8ttespiller og r\xc3\xa5dgiver for ektemannen at de i praksis styrte landet sammen. Markovi\xc4\x87 ble ogs\xc3\xa5 kalt \xc2\xabden r\xc3\xb8de heksa\xc2\xbb p\xc3\xa5 grunn av sin nykommunistiske retorikk eller \xc2\xabLady Macbeth i Beograd\xc2\xbb. Hun ga offentlig inntrykk av \xc3\xa5 v\xc3\xa6re forsiktig og beskjeden, men var fryktet for \xc3\xa5 v\xc3\xa6re hensynsl\xc3\xb8s i politikken. Hun var medlem av parlamentet i Den f\xc3\xb8derale republikken Jugoslavia ogs\xc3\xa5 etter at Milo\xc5\xa1evi\xc4\x87 var avsatt. _NEWLINE_Hun og datteren ble jaget ut av hjembyen Po\xc5\xbearevac av aktivister i april 2001. Markovi\xc4\x87 var leder av det lille av nykommunistiske jugoslaviske venstrepartiet.\n_START_SECTION_\nSenere \xc3\xa5r\n_START_PARAGRAPH_\nHun og s\xc3\xb8nnen Marko bodde senere i hver sin villa i Barvikha ved Moskva. Den lille byen Barvikha huser flere avsatte statsledere i eksil. Markovi\xc4\x87 flyttet i eksil i 2003. Hun flyktet til Russland etter korrupsjonstiltale i hjemlandet. EU l\xc3\xa5ste hennes eiendeler som var antatt delvis \xc3\xa5 ha blitt tilegnet p\xc3\xa5 ulovlig vis, EU opphevet restriksjonene i 2014 da ikke lenger fryktet at hun var en trussel mot demokratiet i regionen. Arrestordren ble suspendert slik at hun kunne reise inn i Serbia i forbindelse med mannens begravelse i Beograd. Markovi\xc4\x87 lot v\xc3\xa6re \xc3\xa5 reise til begravelsen og serbiske myndigheter utstedte arrestordren p\xc3\xa5 nytt.'